62018CJ0262_RES
Liidetud kohtuasjad C‑262/18 P ja C‑271/18 P
Euroopa KomisjonjaSlovaki Vabariik
versus
Dôvera zdravotná poisťovňa, a.s.
Euroopa Kohtu (suurkoda) 11. juuni 2020. aasta otsus
Apellatsioonkaebus – Riigiabi – ELTL artikli 107 lõige 1 – Sotsiaalkindlustussüsteem – Tervisekindlustusasutused – Mõisted „ettevõtja“ ja „majandustegevus“ – Sotsiaalne eesmärk – Solidaarsuse põhimõte – Riigi kontroll – Igakülgne hindamine – Kasumi teenimise võimalus – Mõningane konkurents tervisekindlustuse kvaliteedis ja pakkumises
Konkurents – Liidu eeskirjad – Ettevõtja – Mõiste – Majandustegevuse teostamine – Määrav kriteerium – Üksuse õiguslik vorm ja rahastamisviis – Asjakohasuse puudumine
(ELTL artikli 107 lõige 1)
(vt punktid 27, 28 ja 39)
Konkurents – Liidu eeskirjad – Ettevõtja – Mõiste – Majandustegevuse teostamine – Mõiste – Riiklikud tervisekindlustusasutused – Väljaarvamine – Tingimused – Sotsiaalkindlustusskeemis tegutsevad asutused, kes rakendavad solidaarsuse põhimõtet – Asutused, kes tegutsevad riigi järelevalve all – Igakülgne hindamine
(ELTL artikli 107 lõige 1)
(vt punktid 29–35 ja 58–64)
Konkurents – Liidu eeskirjad – Ettevõtja – Mõiste – Majandustegevuse teostamine – Mõiste – Riiklikud tervisekindlustusasutused – Väljaarvamine – Tingimused – Sotsiaalkindlustusskeemis tegutsevad asutused, kes rakendavad solidaarsuse põhimõtet – Hindamiskriteeriumid – Asutuste võimalus teenida kasumit ja kasutada seda seadusega kehtestatud nõudeid järgides – Mõju puudumine asjaomaste tegevuste olemusest endast tulenevale sotsiaalsele ja solidaarsele laadile
(ELTL artikli 107 lõige 1)
(vt punkt 40)
Konkurents – Liidu eeskirjad – Ettevõtja – Mõiste – Majandustegevuse teostamine – Mõiste – Riiklikud tervisekindlustusasutused – Väljaarvamine – Tingimused – Sotsiaalkindlustusskeemis tegutsevad asutused, kes rakendavad solidaarsuse põhimõtet – Hindamiskriteeriumid – Asutustevaheline mõningane konkurents tervisekindlustusteenuste kvaliteedis ja pakkumises – Mõju puudumine tervisekindlustusskeemi sotsiaalsele ja solidaarsele laadile
(ELTL artikli 107 lõige 1)
(vt punktid 41–47)
Konkurents – Liidu eeskirjad – Ettevõtja – Mõiste – Majandustegevuse teostamine – Mõiste – Riiklikud tervisekindlustusasutused – Väljaarvamine – Tingimused – Sotsiaalkindlustusskeemis tegutsevad asutused, kes rakendavad solidaarsuse põhimõtet – Hindamiskriteeriumid – Asutustevaheline konkurents nende varustamise tasandil – Asjakohasuse puudumine
(ELTL artikli 107 lõige 1)
(vt punkt 48)
Apellatsioonkaebus – Väited – Põhjenduste asendamise nõue – Vastuvõetamatus
(Euroopa Kohtu kodukord, artikli 169 lõige 1 ja artikli 178 lõige 1)
(vt punkt 54)
Institutsioonide aktid – Põhjendamine – Kohustus – Ulatus – Otsus, mis on vastu võetud selle adressaadile teada olevas kontekstis – Kokkuvõtliku põhjenduse lubatavus
(ELTL artikli 296 teine lõik)
(vt punktid 67 ja 68)
Kokkuvõte
Euroopa Kohus jätab muutmata Euroopa Komisjoni otsuse, mille kohaselt ei kuulu Slovaki Vabariigi järelevalve all tegutsevad tervisekindlustusasutused riigiabi käsitlevate liidu õigusnormide kohaldamisalasse. Kohtuotsus, millega Üldkohus rahuldas selle otsuse peale esitatud hagi, tühistatakse.
Euroopa Kohtu suurkoda tühistas 11. juuni 2020. aasta kohtuotsusega komisjon ja Slovaki Vabariik vs. Dôvera zdravotná poist'ovňa (C‑262/18 P ja C‑271/18 P) Üldkohtu 5. veebruari 2018. aasta kohtuotsuse Dôvera zdravotná poist'ovňa vs. komisjon (
1
) ja lahendades kohtuvaidluse lõplikult, jättis rahuldamata Slovakkia tervisekindlustusasutuse Dôvera zdravotná poist'ovňa a.s‑i (edaspidi „Dôvera“) tühistamishagi komisjoni 15. oktoobri 2014. aasta otsuse peale riigiabi kohta, mida Slovaki Vabariik oli väidetavalt andnud kahele teisele Slovakkia tervisekindlustusasutusele (edaspidi „vaidlusalune otsus“) (
2
). Sellega kinnitas Euroopa Kohus oma praktikat, mis käsitleb riigiabieeskirjade kohaldamatust tervisekindlustusasutuste suhtes, kes tegutsevad riigi järelevalve all sotsiaalkindlustusskeemis, millel on sotsiaalne eesmärk ja mis rakendab solidaarsuse põhimõtet.
Slovakkia tervisekindlustussüsteem läks 1994. aastal ühe riikliku tervisekindlustusasutuse süsteemilt üle mitmepoolsele mudelile, mille raames võivad tegutseda koos nii avaliku kui ka erasektori asutused. Vastavalt 1. jaanuaril 2005 jõustunud Slovakkia õigusnormidele peab nende asutuste – sõltumata sellest, kas need on avalik-õiguslikud või eraõiguslikud – õiguslik vorm olema kasumit taotlev eraõiguslik aktsiaselts. Aastatel 2005–2014 võisid Slovakkia elanikud valida mitme tervisekindlustusasutuse vahel, mille seas olid Všeobecná zdravotná poisťovňa a.s. (edaspidi „VšZP“) ja Spoločná zdravotná poisťovňa a.s. (edaspidi „SZP“), mis ühinesid 1. jaanuaril 2010 ja mille ainuaktsionär on Slovaki riik, ning samuti Dôvera ja Union zdravotná poist’ovňa a.s., mille aktsionärid on erasektori üksused.
Pärast seda, kui Dôvera oli 2. aprillil 2007 esitanud kaebuse Slovaki Vabariigi poolt SZP-le ja VšZP-le väidetavalt antud riigiabi kohta, algatas komisjon ametliku uurimismenetluse. Komisjon tuvastas vaidlusaluses otsuses siiski, et SZP ja VšZP tegevus ei ole majanduslikku laadi ja et järelikult ei ole need asutused ettevõtjad ELTL artikli 107 lõike 1 tähenduses, mistõttu ei saa kaebuses nimetatud meetmed kujutada endast riigiabi. Üldkohus rahuldas Dôvera tühistamishagi selle otsuse peale eelkõige põhjendusel, et komisjon ei olnud mõistet „ettevõtja“ ELTL artikli 107 lõike 1 tähenduses ega mõistet „majandustegevus“ SZP ja VšZP suhtes õigesti kohaldanud.
Lahendades kahte apellatsioonkaebust, mille komisjon ja Slovaki Vabariik Üldkohtu otsuse peale esitasid, tuletas Euroopa Kohus meelde, et ELTL artikli 107 lõikes 1 sätestatud keeld puudutab üksnes ettevõtjate tegevust ja et mõiste „ettevõtja“ hõlmab majandustegevusega tegelevat mis tahes üksust, sõltumata selle üksuse õiguslikust vormist ja rahastamisviisist. Kinnitades aga, et VšZP ja SZP tegevus Slovakkia kohustuslikus tervisekindlustusskeemis, mille tunnused vastavad niisuguse sotsiaalkindlustusskeemi tunnustele, mis järgib sotsiaalset eesmärki ja rakendab solidaarsuse põhimõtet riigi järelevalve all, on majanduslikku laadi, rikkus Üldkohus mitut õigusnormi.
Euroopa Kohus täpsustas sellega seoses, et veendumaks, kas sotsiaalkindlustusskeemis ellu viidaval tegevusel puudub majanduslik laad, tuleb muu hulgas kontrollida, kas ja millises ulatuses võib asjaomast skeemi pidada solidaarsuse põhimõtet rakendavaks skeemiks ja kas sellist skeemi haldavate kindlustusasutuste tegevus allub riigi järelevalvele.
Nende kaalutluste alusel märkis Euroopa Kohus, et vastupidi Üldkohtu järeldusele ei saa Slovakkia kohustuslikus tervisekindlustusskeemis pakkumise kvaliteedi ja ulatuse osas teatud konkurentsi olemasolu, näiteks kindlustusasutuste võimalus pakkuda kindlustatud isikutele tasuta täiendavaid teenuseid ning kindlustatud isikute vabadus valida endale kindlustusasutus ja seda kord aastas vahetada, seada kahtluse alla kindlustusasutuste tegevuse sotsiaalset ja solidaarset laadi sellise skeemi raames, mis rakendab solidaarsuse põhimõtet riigi järelevalve all. Mis puudutab mõningase konkurentsi olemasolu nende asutuste vahel varustamise tasandil, siis lisas Euroopa Kohus, et üksuse tegevuse laadi hindamiseks ei ole vaja kaupade või teenuste ostmist eristada nende hilisemast kasutamisest, kuna asjaomase üksuse tegevuse laadi määrab ära just selle hilisema kasutamise majanduslik või mittemajanduslik laad.
Kuna Üldkohus järeldas vääralt, et eelmainitud konkurentsielemendid kahandavad VšZP ja SZP tegevuse sotsiaalset ja solidaarset laadi, rahuldas Euroopa Kohus komisjoni ja Slovaki Vabariigi apellatsioonkaebused ning tühistas vaidlustatud kohtuotsuse. Lisaks, kuna Euroopa Kohtu hinnangul lubas menetlusstaadium kohtuvaidluse lahendada ja teha asjas lõpliku otsuse, analüüsis ta seejärel ise tühistamishagi, mille Dôvera vaidlusaluse otsuse peale oli esitanud.
Euroopa Kohus tõi sellega seoses välja, et Slovakkia tervisekindlustusskeemiga liitumine on kõigile Slovakkia elanikele kohustuslik, et kindlustusmaksete summa on seadusega kindlaks määratud proportsionaalselt kindlustatud isikute sissetulekuga, mitte riskiga, mis tuleneb nende vanusest või tervislikust seisundist, ning et kõigil kindlustatud isikutel on õigus samale seadusega kehtestatud hüvitiste tasemele, mistõttu kindlustatud isiku tasutud kindlustusmaksete ja talle makstavate hüvitiste summa vahel ei ole mingit otsest seost. Lisaks on kindlustusasutused kohustatud tagama kõigi seda taotlevate Slovakkia elanike haigusriskide katmise, sõltumata nende vanusest või tervislikust seisundist tulenevast riskist, ning see skeem näeb ette ka kulude ja riskide tasandamise mehhanismi. Seega on kõnealusel skeemil Euroopa Kohtu hinnangul kõik solidaarsuse põhimõtte tunnused.
Tuvastanud, et Slovakkia kohustuslik tervisekindlustusskeem allub ka riigi järelevalvele, märkis Euroopa Kohus lisaks, et konkurentsielementide olemasolu selles skeemis on sotsiaalsete, solidaarsete ja regulatiivsete elementidega võrreldes teisejärguline ja et kindlustusasutuste võimalus kasumit teenida, kasutada ja jaotada on rangelt piiritletud seaduses ette nähtud kohustustega, mille eesmärk on säilitada kohustusliku tervisekindlustuse elujõulisus ja järjepidevus.
Kõiki neid kaalutlusi arvestades leidis Euroopa Kohus, et komisjon järeldas vaidlusaluses otsuses põhjendatult, et Slovakkia kohustuslikul tervisekindlustusskeemil on sotsiaalne eesmärk ja see rakendab solidaarsuse põhimõtet riigi järelevalve all. Seega leidis komisjon samuti õigesti, et VšZP ja SZP tegevus selles skeemis ei ole majanduslikku laadi, ning seejärel, et neid asutusi ei saa pidada ettevõtjateks ELTL artikli 107 lõike 1 tähenduses.
(
1
)	Üldkohtu 5. veebruari 2018. aasta otsus Dôvera zdravotná poist'ovňa vs. komisjon (T‑216/15, ei avaldata, EU:T:2018:64).
(
2
)	Komisjoni 15. oktoobri 2014. aasta otsus (EL) 2015/248 meetme SA.23008 (2013/C) (ex 2013/NN) kohta, mida Slovaki Vabariik rakendas ettevõtjate Spoločná zdravotná poisťovňa, a.s. (SZP) ja Všeobecná zdravotná poisťovňa, a.s. (VZP) suhtes (ELT 2015, L 41, lk 25).